**КЫРГЫЗ РЕСПУБЛИКАСЫНЫН БИЛИМ БЕРҮҮ ЖАНА ИЛИМ МИНИСТРЛИГИ**

**И.Арабаев атындагы КЫРГЫЗ МАМЛЕКЕТТИК университети ЖАНА**

**КЫРГЫЗ БИЛИМ БЕРҮҮ АКАДЕМИЯСЫ**

**Д 13.15.552 диссертациялык кеңеши**

**Кол жазма укугунда**

**УДК 377.5.02:372.8:00**

**ЗЕЙНЕП СӨЗЖҮ**

**БАШТАЛГЫЧ КЛАССТЫН ОКУУЧУЛАРЫНЫН ЧЫГАРМАЧЫЛЫК ЗЭЭНДҮҮЛҮГҮН ӨНҮКТҮРҮҮНҮН ПЕДАГОГИКАЛЫК ШАРТТАРЫ**

**13.00.01 – жалпы педагогика, педагогика жана билим берүүнүн тарыхы**

**Педагогика илимдеринин кандидаты окумуштуулук даражасын**

**изденип алуу үчүн жазылган диссертациянын**

**АВТОРЕФЕРАТЫ**

**Бишкек – 2016**

Диссертациялык иш К.Карасаев атындагы Бишкек гуманитардык универститетинин педагогика кафедрасында аткарылды.

**Илимий жетекчи: педагогика илимдеринин доктору, профессор**

**Муратов Абдыкерим Жаркынбаевич**

**Расмий оппоненттер: педагогика илимдеринин доктору, профессор**

Дюшеева Назира Кубанычбековна

**педагогика илимдеринин кандидаты, доцент**

**Адилова Гүлпери Идирисовна**

**Жетектөөчү мекеме: Кыргыз-Түрк «Манас» университетинин Педагогика кафедрасы**

Диссертация ............-жылдын ...- саат .....дө И.Арабаев атындагы Кыргыз мамлекеттик университетинин жана Кыргыз билим берүү академиясынын алдындагы педагогика илимдеринин доктору (кандидаты) окумуштуулук даражасын изденип алуу боюнча Д 13.15.522 диссертациялык кеңештин жыйынында корголот.

Дареги:720026, Бишкек шаары, И.Раззаков көчөсү, 51

Диссертация менен И.Арабаев атындагы Кыргыз мамлекеттик университетинин илимий китепканасынан таанышууга болот.

Автореферат .............жылдын ...- .................таркатылды.

Диссертациялык кеңештин окумуштуу катчысы,

педагогика илимдеринин доктору, профессор **Калдыбаева А.Т.**

**ИЗИЛДӨӨНҮН ЖАЛПЫ МҮНӨЗДӨМӨСҮ**

**Изилдөөнүн актуалдуулугу.** Кыргыз Республикасы эгемендүүлүк алгандан соң жалпы дүйнөлүк стандарттагы билим берүүгө умтулуп, тармакты жаңылоонун аракеттери өлкөнүн зээндүү балдарынын интеллектуалдуу жана чыгармачыл мүмкүнчүлүгүн ишке ашыруу үчүн ыңгайлуу шарттарды камсыз кылды. Окуу ишмердүүлүгү менен чыгармачылык ишмердүүлүктүн гармониялуу айкалышын камтыган баланын жөндөмдүүлүгүн ар тараптуу өнүктүрүүгө багытталган билим берүү саясатынын багыты өз алдына маанилүү милдеттерди коёт, алар – окуучулардын индивидуалдуу шыктарын, алардын таанып билүү активдүүлүгүн, дараметин, кызыгуусун өнүктүрүү аркылуу азыркы коом талап кылган инсандык сапаты жана адистик компетенттүүлүгү жогору инсанды калыптандыруу.

Башталгыч билим берүүнүн инсанга багытталган мүнөзү азыркы учурда окутууну окуучулардын аң сезиминин ар тараптуулугун жана өз алдынчалыгын камсыз кылуучу илимий таанып билүү методдору жана каражаттарынын негизинде уюштурууга, илимий адабияттар менен иштей билүү жөндөмү менен бирге жалпы окуу ыкмаларынын пайда болуусуна, диалог жүргүзүүгө, өз көз карашын аргументтүү жактай билүүгө, окуу материалынын анализинин түрдүү өнүгүшүн көрсөтө билүүгө, түрдүү сапаттагы материалдар менен иштөөдөгү таанып билүү сапаты менен бирге өзгөчө инсандык касиеттерин өнүктүрүүгө, билимдин ар кыл тармактарын талдай билүүгө, материалдар менен аң сезимдүү иштөө ыкмаларын тандоого жана алар менен өз демилгеси боюнча иштөөгө шарт түзөрү айтылат [Асмолов А.Г. Нестандартные дети [Текст] /А.Г.Асмолов //Воспитание школьников. – М.: 2001.-№8.– С.7.]. Буга байланыштуу азыркы учурда Кыргызстандын билим берүү тармагында чыгармачыл зээндүүлүктү окутуу жөндөмү катары өнүктүрүү муктаждыгы келип чыгат.

«Зээн» түшүнүгүнүн кыргыз тилиндеги мааниси «туюм, бир нерсени туюп-билүү жөндөмдүүлүгү, акыл-эстүүлүк», «зээндүү» – «туюп-билүү жөндөмдүүлүгү күчтүү, акыл-эстүү, тез түшүнө коюу, биле коюу жөндөмдүүлүгү бар, акылы сергек», «зээндүүлүк» – «акыл-эс сезими күчтүүлүк, зээни барлык, тез түшүнүп биле коюучулук, сезимдүүлүк, сергектик» [Кыргыз тилинин сөздүгү [Текст] /А.Акматалиевдин редакциялоосунда. – Б.: 2010. – 538-б.]. Түрк тилинде «zekol» же дагы контексттеги маанилештери «yetenekl», «akilli» деген сөздөр. Мында жогорудагы түшүнүктүн түп мааниси акылга, сезимге байланыштуу экендиги айтылып жатат. Орус тилинде «одаренность» дейт, анын курамындагы «дар» дегенге «белекке берилген нерсе», «ар ким эле жете бербеген табигый байлык» дегендей маанилер камтылган. Синонимдери «способный», «одаренный», «талантливый» деген сөздөр. Мындай өзгөчө балдар көп мамлекеттердин билим берүү тармагында атайын программалар менен камсыздалган, мисалы, Орусиянын «Дети России» аттуу федералдык программасынын алкагында «Одаренные дети» деген концепция иш алып барса, Казакстанда 1996-жылы 24-майда Президенттин «О государственной поддержке, развитии школ для одаренных детей» деген №3002 буйругу чыккан, ага ылайык жаш таланттарды колдоочу «Дарын» мамлекеттик программасы кабыл алынган.

Балдардын зээндүүлүгүн өнүктүрүү проблемасын чечүү түздөн-түз ар бир баланын личносттук-мотивациялык, когнитивдик жана креативдик сферасынын элементтик өнүгүшүн камсыз кылуучу шарттарды ишке ашыруу даражасына, окуучулардын зээндүүлүгүн өнүктүрүү боюнча жаңы ыкмаларды табууга, ишмердүүлүк боюнча өзгөчө жетишкендиктерге жетүүнү камсыз кылган, жөндөмдүүлүктөрдү өнүктүрүүнүн жогорку деңгээлин кармап турууга багытталган атайын программаларды түзүүгө байланыштуу.

Зээндүүлүктүн проблемалары көптөгөн фундаменталдык изилдөөлөрдө каралып, философияда, педагогикада, психологияда биздин иликтөөгө базис даярдалган. Зээндүүлүктүн табияты, анын адам акыл-эсиндеги орду тууралуу эмгектер дүйнөлүк илимде (В.Александер, В.Бастендорф, Г.Вебб, Д.Векслер, Е.Галантер, Т.Гассер, Дж.Миллер, Д.Молфезе, К.Прибрам, Д.Хендриксон, Р.Хэттел, Е.Шафер, Дж.Эртл ж.б.) ар тараптуу каралган. Түркияда да бул тема изилденген (Bal B., Koçak R.R., Metin N.ve Dağlıoğlu H.E., Kaplan A., Demirci C., Karataş S. Özcan S., Sezer, Ş. & Sarıgül, S**.)** «Зээндүүлүк», «баланын зээндүүлүгү» деген түшүнүктөрдү талдоо менен, аны билим берүүгө байланыштырып, окуучулардын бул сапаттарынын жалпы өзгөчөлүктөрүн аныкташты. Бул түшүнүк менен байланышкан жөндөмдүүлүк проблемалары, анын өнүгүүсү боюнча бир катар психологиялык эмгектер жазылган.

Зээндүү балдарды окутууну уюштуруунун ажырагыс бөлүгү катары окутуунун дидактикалык негиздерин билүүнү, инновациялык педагогикалык технологияларды колдоно билүүнү камтыган мугалимдин методикалык даярдыгы болуп саналат. Буга байланыштуу биздин эмгекте окутуунун теориясы менен методикасын изилдөөчүлөрдүн: А.А.Алимбе**ковду**н, Н.А.Асип**ов**анын, М.Ж.Арстановдун, Ю.К.Бабанск**ийд**ин, И.Б.Бекбо**ев**дин, М.С.Бершадскийдин, В.П.Бесп**аль**конун, В.В.Гу**зее**вдин, Т.Ю.Ксензованын, М.Я.Лерн**ер**дин, Э.М.Мамбет**акун**овдун, П.К.Селев**к**онун, Т.М.Си**яе**вдин, М.Н.С**каткин**дин, Н.Д.Хме**лди**н, В.В.Юдиндин, Н.О.Яко**вл**еванын ж.б. эмгектери өзгөчө мааниге ээ болду.

Кыргыз окумуштуулары түздөн-түз болбосо да, айрым эмгектеринде маселенин кээ бир проблемаларына айрым предметтерди үйрөтүү технологияларынын мисалында токтолуп кеткен (А.А.Абдиев, А.Э.Байсеркеев, Д.Б.Бабаев, И.Б.Бекбоев, Н.О.Мааткеримов, Э.М.Мамбетакунов, Т.М.Сияев, Б.А.Касымбаев, А.А.Касымов ж.б.). Ошондой эле кыргыз мектептердин башталгыч класстарында окутуу методикасын жаңылоо, окуу процессинде окуучулардын чыгармачылык ишмердүүлүгүн өнүктүрүү боюнча да бир катар окумуштуулар изилдөө жүргүздү (Э.Ш.Абдулина, Г.Адилова, А.Алимбеков, Б.Дарбанов, Н.И.Ибраева, А.Т.Исакова, А.Жолдошоева, Ч.Курманалиева, З.Ж.Мамбетова, А.Мураталиева, М.Раимбекова, С.К.Рысбаев, К.Сартбаев, Д.Саипов, С.Сакиева, А.Сарыгулова, Г.И.Сагынбаева, А.Д.Токтомаметов, Р.Ж.Турганбаева, Б.Чокошева ж.б.)

Окуу системасынын бардык звенолорунда маалыматтык технологияларды колдонуу камтылган окутуунун информатизацияланышы күнүмдүк керектөөгө айланып баратат. Өз алдынча билим алууга умтулуулары менен айырмаланып зээндүү балдарды окутуудагы компьютердик технологияларды колдонуу өзгөчө мааниге ээ, бул багытта да изилдөөлөр Кыргызстанда дээрлик жүргүзүлбөй келет.

Ал эми биздин темабызга жакын башталгыч мектептердин окуучуларындагы зээндүүлүктү өнүктүрүү проблемасы жеткиликтүү ачылбагандыгын жана бул багытта Орусияда айрым гана изилдөөлөр (Е.Г.Козлова, С.В.Кузнецова, С.В.Лёзина, В.М.Рафикова, И.Н.Тоболкина, О.А.Толстоганова ж.б.) жүргүзүлгөндүгүн белгилей кетүү зарыл. Ал эми Кыргызстанда бүгүнкүгө чейин башталгыч класс окуучуларынын окуу-чыгармачыл зээндүүлүгүн өнүктүрүү проблемасы атайын анализге алынган эмес, бул процесстин педагогикалык шарттарынын спецификасы илимий багытта каралбаган.

Ошентип, орто мектептердин зээндүү бүтүрүүчүлөрүнө болгон коомдун керектөө муктаждыгы менен мектептин билим берүү процессиндеги жөндөмдүүлүктөрдүн жетишсиз өнүгүшү окуучулардын окутуу сапатын жогорулатуу боюнча социалдык заказ менен иш жүзүндөгү чыгармачыл зээндүүлүктү өнүктүрүү боюнча бүтүн системанын болбогондугу, чыгармачыл зээндүүлүктү өнүктүрүүнүн педагогикалык шарттарын теориялык негиздөө муктаждыгы менен бул проблеманын илимий педагогикалык адабияттарда жеткиликсиз иштелгендиги сыяктуу карама-каршылыктар аныкталды.

Бул карама-каршылыктарды чечүү жана аларды чечүүчү илимий негизделген жолдорду издөө изилдөөнүн проблемасын аныктады да, диссертациянын темасы «Башталгыч класстын окуучуларынын чыгармачылык зээндүүлүгүн өнүктүрүүнүн педагогикалык шарттары» деп аталды.

**Теманын ири илимий программалар (долбоорлор) же негизги илимий-изилдөө иштери менен байланышы.** Диссертациялык иш К.Карасаев атындагы Бишкек гуманитардык университетинин Педагогика кафедрасынын 2009-2012-жылдардагы илимий иштеринин план-программалары менен байланышат.

**Изилдөөнүн максаты –** башталгыч класс окуучуларынын чыгармачыл зээндүүлүгүнүн калыптандыруунун педагогикалык шарттарын аныктоо жана аны теориялык-практикалык жактан негиздөө.

**Изилдөөнүн милдеттери:**

1. «Чыгармачылык зээндүүлүк», «Башталгыч класстардын окуучусунун чыгармачылык зээндүүлүгү» түшүнүктөрүнүн маанисин, анын педагогикада колдонулуш учурларын талдоо жана тактоо.
2. Башталгыч класс окуучусунун чыгармачылык зээндүүлүгүнүн өнүгүүсүнө мүмкүндүк түзгөн педагогикалык шарттарды иштеп чыгуу.
3. Окуучулардын башталгыч класстарда чыгармачылык зээндүүлүгүнүн өнүгүүсү үчүн зарыл болгон педагогикалык шарттар камтылган моделин аныктоо.
4. Билим берүүнүн мазмунуна ылайык башталгыч класс окуучуларынын чыгармачыл зээндүүлүгүнүн өнүгүүсүнүн деңгээлдик моделин ишке ашыруу методикасын иштеп чыгуу жана аларды эксперименттик түрдө текшерүү.

**Изилдөөнүн илимий жаңылыгы жана теориялык маанилүүлүгү**  төмөнкүлөрдө белгиленет: 1. «Чыгармачылык зээндүүлүк», «Башталгыч класс окуучусунун чыгармачылык зээндүүлүгү» түшүнүктөрүнүн маани-маңызы такталды, анын балалык зээндүүлүк жана алардын карым-катнаштарынын түрлөрүнүн көптүгүнө негизделген муктаждык катары структуралык компоненттери жана көрсөткүчтөрү белгиленди. 2. Башталгыч класс окуучусунун чыгармачылык зээндүүлүгүн өнүктүрүүнү камсыздаган дидактикалык шарттар аныкталды. 3. Тиешелүү шарттардын жана максаттуу, мазмундуу-технологиялык, процессуалдык-таасирдүү жана натыйжалуу модулдарды камтыган таанып билүү теориясынын методологиялык позицияларынын негизинде окуучулардын чыгармачыл зээндүүлүгүн өнүктүрүүнүн деңгээлдик модели негизделди. 4. Башталгыч класстарда тиешелүү шарттарды камтыган окуучулардын чыгармачылык зээндүүлүгүн өнүктүрүүнүн деңгээлдик моделин ишке ашыруу методикасынын натыйжалуу жолдору жана ыкмалары иштелип чыкты жана эксперименталдык түрдө текшерилди.

**Изилдөөдөн алынган натыйжалардын практикалык мааниси** башталгыч класстарда окуучунун чыгармачылык зээндүүлүгүн өнүктүрүүнүн деңгээлдик моделинин иштелип чыгышында жана анын башталгыч мектептин окуу процессине киргизилишинде жатат.

**Диссертацияда коргоого коюлган негизги жоболор:**

1. Башталгыч класс окуучусунун чыгармачылык зээндүүлүгү биз тараптан татаалдыктын жогорку деңгээлинде окуп үйрөнүүгө жана личносттук-мотивациялык, когнитивдик-аңдап билүүчүлүк жана операционалдык компоненттерди камтыган бардык жалпы билим берүүчү предметтер боюнча натыйжалуулукка болгон жөндөмдүн өзгөчө түрү катары каралат.
2. Окуучунун чыгармачылык зээндүүлүгүн өнүктүрүүчү педагогикалык шарттардын теориялык-методологиялык стратегиясы катары башталгыч билим берүү шарттарында чыгармачыл зээндүү окуучуларды өстүрүүдөгү негизги проблемаларды чечүүнүн өзөгү катары билим берүүнүн актуалдашуусу жана методикалык интеграциясынын карым-катнашы жатат.
3. Максаттуу, мазмундуу-технологиялык, процессуалдык-таасирдүү, натыйжалуу сыяктуу бири-бири менен тыгыз байланышкан модулдардан турган окуучунун чыгармачылык зээндүүлүгүн өнүктүрүүнүн деңгээлдик модели окуу чыгармачыл ишмердүүлүктүн катышуучуларынын: чыгармачылык зээндүүлүктү өнүктүрүүнүн жогорку деңгээлине жетүүнү максат койгон педагогдордун, окуучулардын, психологдордун жана ата-энелердин бир багыттуу иш-аракеттерин жөнгө салат.
4. Башталгыч класс окуучуларынын чыгармачыл зээндүүлүгүнүн өнүгүүсүнүн деңгээлин текшерүү үчүн уюштурулган педагогикалык эксперименттин жыйынтыктары жана анын ырааттуулукка салынышы каралат.

Таасир берүүнүн атаандаштык формаларынын системасын (программаланган, эвристикалык, проблемалуу окутуу), өнүктүрүүчү курстарды (изденүү методдору), сабак, топтук жана тренингдик көнүгүүлөрдү, эксперименталдык текшерүүнүн жыйынтыктарына негизделген модулдук, проблемалуу, өнүктүрүүчү жана инсандык багыттуу окутуунун негизиндеги өз алдынча изденүү ишмердүүлүгүн камтыган башталгыч класстагы окуучунун чыгармачылык зээндүүлүгүн өнүктүрүүнүн деңгээлдик моделин ишке ашыруу методикасы чыгармачылык зээндүүлүктүн компоненттеринин этап-этап менен өнүгүүсүнө шарт түзөт.

**Изденүүчүнүн илимге кошкон жеке салымы:** Алгачкы жолу башталгыч класстарда окуучулардын чыгармачылык зээндүүлүгү проблемасы илимий аспектиден аныкталып, аны өркүндөтүүнүн жолдору көрсөтүлүп, алар практиктерге сунушталды.

**Изилдөөнүн натыйжаларын тастыктоо.** Диссертациялык иштин жүрүшү жана жыйынтыктары методологиялык семинарларда, мугалимдердин кеңешмелеринде, мектептердеги педагогикалык кеңештерде, К.Карасаев атындагы БГУнун Педагогика кафедрасынын жыйындарында, илимий-практикалык конференцияларда, «Себат» кыргыз-түрк лицейлеринин мугалимдеринин, тарбиячыларынын усулдук кеңешмелеринде, семинарларда талкууланды.

**Изилдөөнүн этаптары жана жүрүшү:** изилдөө үч этапта жүргүзүлдү.

*Биринчи этапта* (2009-2010) изилденип жаткан проблеманын педагогикалык теориядагы жана практикадагы жалпы абалы изилденди, чыгармачылык зээндүүлүктү өнүктүрүү проблемасы боюнча жазылган авторлордун илимий адабияттарына анализ жасалды, изилдөөнүн илимий аппараты иштелип чыкты. *Экинчи этапта* (2010-2011) «башталгыч класс окуучусунун чыгармачылык зээндүүлүгү» түшүнүгүнүн маңызы изилденди, бул курактагы окуучунун чыгармачылык зээндүүлүгүн өнүктүрүү үчүн педагогикалык шарттар негизделди, окуучунун чыгармачыл зээндүүлүгүн өнүктүрүүчү деңгээлдик модели иштелип чыкты, педагогикалык эксперимент башталды.

*Үчүнчү этапта* (2011-2012) башталгыч класс окуучусунун чыгармачылык зээндүүлүгүн өнүктүрүүчү дидактикалык шарттарды камсыз кылуу үчүн методикалык материалдар иштелип чыкты, изилденип жаткан зээндүүлүктү өнүктүрүүчү деңгээлдик моделди апробациялоо боюнча эксперимент аяктады, эксперименталдык иштин жүрүшүндө алынган маалыматтардын статистикалык иштелип чыгуусу бүткөрүлдү, изилдөөнүн материалдары жалпыланды, жыйынтыктар калыпка салынды.

**Диссертациялык изилдөөнүн натыйжаларын жарыяланган эмгектер аркылуу чагылдыруунун толуктугу:**

Илимий иштин негизги мазмуну 8, анын ичинде чет өлкөлүк 4 макалада (Орусия, Казакстан) чагылдырылды:

**Диссертациянын көлөмү жана түзүлүшү:** Иш изилдөөнүн илимий негизи тууралуу түшүнүк берген киришүүдөн, үч главадан, сегиз параграфтан жана главалар боюнча корутундулардан, жалпы корутундудан, пайдаланган адабияттардын тизмесинен (223), таблицалардан (7), сүрөттөрдөн (11), тиркемелерден (2) турат.

**Киришүүдө** изилдөөнүн актуалдуулугу негизделет, анын максат менен милдеттери аныкталат, илимий-теориялык жана практикалык баалуулугу мүнөздөлөт, коргоого чыгып жаткан негизги жоболор ачылат, изилдөөнүн этаптары, тастыкталышы көрсөтүлөт.

**Биринчи глава** «**Башталгыч класс окуучуларынын чыгармачылык зээндүүлүгүн өнүктүрүүнүн илимий-теориялык өзгөчөлүктөрү»** деп аталып**,** анда азыркы этаптагы чыгармачылык зээндүүлүктүн өнүгүүсүнүн теориялык жана методологиялык ыкмалары анализге алынды жана системалаштырылды, «Башталгыч класс окуучусунун чыгармачылык зээндүүлүгү» түшүнүгүнүн маңызы, анын маңыздык мүнөздөмөсү жана компоненттери ачылды, тиешелүү педагогикалык шарттар камтылган башталгыч класс окуучуларынын чыгармачылык зээндүүлүгүн өнүктүрүүчү деңгээлдик модель сунушталды.

**Экинчи глава** «**Башталгыч класс окуучуларынын чыгармачылык зээндүүлүгүн өнүктүрүүнүн педагогикалык шарттары»** деп аталуу менен бул главада окуучунун чыгармачылык зээндүүлүгүнүн диагностикасы түзүлүп, мектептердеги башталгыч класс окуучуларынын чыгармачыл зээндүүлүгүн өнүктүрүүнүн педагогикалык шарттары аныкталды.

**Үчүнчү глава** «**Башталгыч класстарда окуучулардын чыгармачылык зээндүүлүгүн өнүктүрүүнүн модели жана педагогикалык тажрыйбанын жыйынтыктары»** деп аталып анда окуучулардын чыгармачыл зээндүүлүгүнүн өнүгүү деңгээлинин модели түзүлөт жана ушул эле главада илимий изилдөө боюнча эксперименттин жүрүшү жана жыйынтыктары чагылдырылат.

**Жалпы жыйынтыктар жана сунуштар** бөлүмүндө изилдөөдөн корутунду чыгарылып, диссертациялык изилдөөнүн жыйынтыктары боюнча теориялык натыйжа жана практикалык бүтүмдөр камтылган иштин натыйжасынын маанилүүлүгү мүнөздөлдү, бул багытта кийинки илимий изденүүлөрдүн негизги багыттары белгиленди.

**ИЗИЛДӨӨНҮН НЕГИЗГИ МАЗМУНУ**

«**Башталгыч класс окуучуларынын чыгармачылык зээндүүлүгүн өнүктүрүүнүн илимий-теориялык өзгөчөлүктөрү»** деп аталган 1-главада эң биринчи «зээндүүлүк», «чыгармачылык зээндүүлүк» түшүнүктөрүнүн маани-маңызын тактап чыктык. Педагогика илиминде зээндүүлүк ар кыл терминологиялык аталыштарда, ар кандай багыттарда каралууда. Алардын айрымдары: Ишмердүүлүктүн ийгиликтүү ишке ашуусун камсыз кылган жөндөмдөрдүн өзгөчө сапаттуу айкалышы (А.Дистервег); адамдын мүмкүнчүлүктөрүнүн кенендигин шарттаган жөндөмдөрдүн жалпылыгы (С.А.Рубинштейн); акыл-эси же интеллекти, окуу үчүн таанып билүү мүмкүнчүлүктөрүнүн жана жөндөмдөрүнүн бир бүтүн индивидуалдуу мүнөздөмөсү (Н.С.Лейтес); табигый таланттардын, шыктардын биримдиги (А.И.Доровский); табигый жөндөмдөрдүн өбөлгөлөрүнүн башкалардан өзгөчөлүгү жана көрүнүктүүлүк деңгээлинин мүнөздөмөсү (В.Н.Дружинин); таланттуулук (В.С.Юркевич); мыкты жетишкендиктер жана ишмердүүлүктөр үчүн ички шарттардын болушу (Л.П.Мур) ж.б. Демек, аныктамалар ар түрдүү болгону менен аларда жалпылык бар, көз карашка ылайык, «зээндүүлүк», «чыгармачыл зээндүүлүк» бир адамдагы башка адамдарга салыштырмалуу ишмердүүлүктүн бир же бир нече түрлөрүндө ошол жарандын жогорку натыйжага жетишүү мүмкүнчүлүгүн аныктаган, психиканын системалуу, өнүккөн сапаты. «Зээндүүлүк» деген түшүнүккө токтолууда биздин изилдөөбүзгө бир топ шайкеш келген изилдөөчүлөрдүн жалпы идеясы: зээндүүлүк бул сейрек учураган акыл-эс, сезимдүүлүк, эске тутуу, жөндөмдүүлүк менен байланышат. Орусчадагы «оддеранность» деген сөздү К.К.Юдахин «Орусча-кыргызча сөздүктө»: «зээндүүлүк», «идиректүүлүк», «шыктуулук», «жөндөмдүүлүк», «таланттуулук» деген кыргыздын беш сөзү менен берет. Зээндүүлүктүн түрү көп, адамдардын бири – музыкага, бири – сүрөткө, бири – ырга, бири – бийге, бири – акындык өнөргө ж.б. зээндүү болот, булар жалпысынан чыгармачылык зээндүүлүктөр. Чыгармачыл зээндүүлүк балалык зээндүүлүктүн бир гана түрү болуп саналат. А.И.Савенков, А.И.Доровский ж.б. илимпоздордун изилдөөлөрүнүн натыйжаларын карап чыгуу жана Н.С.Лейтестин негизги аныктамасын алардын пикирлери менен бириктирип, биз чыгармачыл зээндүүлүктүн мындай аныктамасын сунуштадык: чыгармачыл зээндүүлүк – баладагы жалпы билим берүүчү предметтердин мазмуну татаал болсо да, аларды натыйжалуу, маңыздуу окуп-үйрөнүү жөндөмү, баланын өз демилгеси аркылуу ишке ашкан ишмердүүлүктүн өзгөчө өнүгүүсү. Ал эми инсандын чыгармачыл жөндөмдөрүнүн маңызын булар түзөрү белгиленди: ойлорду ишке ашыруу; кыялдануу; ой жүгүртүүдө окшоштууну, салыштырууну ыктуу колдонуу; ийкемдүү ойлонуу; алган билимдерин жана билгичтиктерин жаңы кырдаал-шарттарда колдоно билүү.

Диссертацияда биз андан ары дүйнөлүк психология, педагогика илиминин теориясына жана практикасына таянып, «зээндүүлүк» түшүнүгүнүн эволюциясын карап чыктык. Зээндүүлүктү изилдөөдөгү аалымдар бул көрүнүштүн (жалпы жана жеке: музыкалык, адабий, илимий ж.б.) ар кандай түрүнүн булактары, курамы жана ыкмалары, аларды аныктаган факторлор, «вундеркинд» феномендери сыяктуу маанилүү учурларга таянат. Зээндүүлүктү изилдөөлөр XX кылымда салыштырмалуу интенсивдүү жүргүзүлгөн, булардын башында В.Вундт, Г.Спенсер, Г.И.Россолимо ж.б. туруп, изилдөөлөрү «ассоциативдик психологиянын» алкагында жүргүзүлгөн, алардын эмгектеринде ой жүгүртүү, көңүл буруу, эске тутуу, кабыл алуу сыяктуу таанып билүү принциптери эксперименталдык изилдөөлөргө алынган. Бул илимпоздор тарабынан зээндүү балдарды аныктоо максатында индивидуалдык өзгөчөлүктөрдү өлчөө методикалары иштелип чыккан. Бул изилдөөлөрдүн баарын *функционалдык мамилеге* бириктирүүгө болот. Ушул эле учурда «интеллектуалдык зээндүүлүк» түшүнүгүн киргизген *интегративдик мамиле* да өнүгө баштайт (Э.Мейман, Д.Фребес, В.М.Экземплярский ж.б.). С.Л.Рубинштейн бир катар эмгектеринде жөндөмдөрдүн курамын теориялык жактан изилдеп, зээндүүлүктүн өнүгүүсүнө тукум куучулук менен социалдык чөйрөнүн өз ара таасирине таянган *биосоциалдык мамиленин* башатын ачат. А.М.Матюшкиндин эмгектеринде зээндүүлүк концепциясында зээндүүлүк феноменинин негизинде чыгармачыл потенциал турары белгиленет. М.А.Холодная көп жылдык изилдөөлөрдөн соң ар түрдүү концептуалдык моделдер болуп саналган интеллекталдык жүрүм-турумдун 6 тибин белгилеген. Типтердин мүнөздөмөсү төмөнкүчө:

1-тип – «тапкычтар» – интеллектуалдык өнүгүүнүн жогорку деңгээлине ээ кишилер, IQ көрсөткүчү 134-140 бирдиктен жогору;

2-тип – «мыкты окуучулар» – окуудагы көрсөткүчтөрү аркылуу чыгармачыл жетишкендиктин жогорку деңгээлине ээ кишилер;

3-тип – «креативдер» – пайда болуучу идеялардын ылдамдык жана оригиналдуулук көрсөткүчтөрү аркылуу интеллектуалдык чыгармачылык жөндөмдөрдүн өнүгүүсүнүн жогорку деңгээлине ээ кишилер;

4-тип – «компетенттүүлөр» – ишмердүүлүктүн конкреттүү түрлөрүн жогорку жетишкендик менен аткарган, тиешелүү тармакта предметтик-практикалык билимге жана практикалык тажрыйбага ээ инсандар;

5-тип – «таланттуулар» – өзүнүн экстраинтеллектуалдык жетишкендиктерин объективдүү жактан маанилүү, жалпы коом тарабынан тигил же бул өлчөмдө кабыл алынган түрдө жүзөгө ашырган кишилер;

6-тип – «акылдуу» – адамдардын күнүмдүк турмушундагы окуялардын анализи, баасы, прогнозуна байланыштуу экстраординардуу интеллектуалдуу мүмкүнчүлүктөргө ээ инсандар.

Зээндүү балдарды үч категорияга бөлүп көрсөтүү бир кыйла ынанымдуу: Биринчи категория – башкалар менен тең шарттарда акыл-эс өнүгүүсүнүн таң каларлык жалпы жогорку деңгээлине ээ балдар. Булар негизинен мектепке чейинки жана кенже курактагы окуучулар. Экинчи категория – өзгөчө акыл-эс зээндүүлүгүнүн (математикага болгон) белгилерине ээ балдар. Булар өспүрүм курактагылар. Үчүнчү категория – кээ бир себептерге байланыштуу окууда белгилүү бир жетишкендиктерге жетпей калган, бирок төмөнкү сапаттарга ээ балдар: таанып билүү активдүүлүгү ачык байкалган, чоң акыл-эс резерви бар, психикалык акылынын оригиналдуулугуна ээлер. Мындай жөндөмдөр жогорку класстардын окуучуларында кездешет.

2-параграфта изилдөөбүздүн милдеттерине ылайык зээндүү балдарды табууда жана алардын ошол сапатын андан ары өнүктүрүүдө кайсы педагогикалык чен-өлчөмдөр (критерийлер) менен көрсөткүчтөрдүн негизинде иш жүргүзүшүбуз керек экендигин аныктоонун жүрүшүн чагылдырдык. Зээндүү балдарда феноменалдык эстутум жөндөмү болорлугу, алардын кызыгууларынын кенендиги, ар кандай көрүнүшкө өз алдынчалуулук мамиле кыларлыгы конкреттүү мисалдар менен айтылды. Эмгекте башталгыч класста окуучулардын чыгармачыл энергиясынын пайда болушу, колдонулушу ошол баланын жалпы организминде белгилүү бир психикалык процесстерди активдештирери, аларга элестетүү, фантазия, эстутум, интеллект, интуиция, темперамент ж.б. психологиялык абалдар кирери, дал ошол сапаттар зээндүүлүктү өлчөөчү параметрлер болуп саналары белгиленди.

Биз ээндүүлүктүн операционалдык компоненттери катары төмөнкүдөй уюштуруучулук жөндөмдөрдү жана билгичтиктерди көрсөттүк: пландоо, өзүн-өзү уюштуруу, максаттарына жетүү үчүн мүмкүнчүлүктөрүн сарптоо, өзүн-өзү контролдоо.

Көптөгөн мамлекеттерде жана элдерде зээндүү балдарды издеп табуу жана аларды педагогикалык жактан колдоо иштери менен алектенген атайын уюмдар, мекемелер, топтор жана адистер бар экендиги белгиленүү менен Кыргызстанда азыркы шарттарда инновациялык билим берүү мекемелери мындай иштерди жүргүзүп келе жаткандыгы мисалдар аркылуу айтылды. Билим берүүнүн заманбап өнүгүү процессинде андай билим берүү мекемесинин структурасы менен бирге, педагогикалык процесстин бардык элементтеринин сапаттуу өзгөрүүсү инновациялык кубулуштардын негизги айырмачылыгы болуп калгандыгы, алардын системалуу жаңылыктардын негизинде түзүлгөн билим берүү саясаты – илим менен билим берүүнүн интеграциясы, мугалимдер менен балдардын ортосундагы мамилелер, билим берүүнүн жаңы мазмуну, окуу-тарбия процессинин жаңы технологиясы ж.б. жагдайлар – окуучуларда билим берүү жана маданий керектөөлөр менен баалуулуктардын башкача, кененирээк спектрин пайда кылары диссертацияга конкреттүү мисалдар менен көрсөтүлдү.

«Мектептердин башталгыч класстарында окуучулардын чыгармачылык зээндүүлүгүнүн өнүгүү мүмкүнчүлүктөрү» аттуу параграфта айтылгандай адабияттарды анализдеп көргөндө, Кыргызстандагы инновациялык мектептердин шарттарында окутуу милдеттери баланын өзүн-өзү окутуу жана өнүгүүсүнө стимул берүүчү атайын өнүктүрүүчү чөйрөнү түзүү аркылуу чечилери көрүндү. Бул талаптарды төмөнкү багыттарда карай алабыз: баланын аз да болсо өзүндө топтолгон тажрыйбасына таянып окутуу; окутууну ар дайым жандуу, кызыктуу алып баруу; баланы өзүнө жана башкаларга байкоо жана эксперимент жасоого багыттоо; индивидуалдык жана коллективдик эмгекти айкалыштыруу.

Кыргызстанда зээндүү балдар менен адистештирилген ишти алып барып жаткан Бишкектеги табигый-математикалык дисциплиналар боюнча Б.Кособаевнын жетекчилиги менен 2007-2008-окуу жылында атайын борбор ачылгандыгы, Талас облусунун Талас районундагы Ш.Жумагулов атындагы зээндүү балдар үчүн «Манас» жатак-лицейи иштеп жаткандыгы, кыргыз-түрк лицейлеринин «Себат» билим берүү мекемелеринин тажрыйбасы чыгармачылык жактан зээндүү балдар менен иштөөнүн үлгүсүн көрсөтүп, алардын окуучуларын кабыл алууда зээндүү балдарды тандоо ыкмасынын колдонулгандыгы, ал мекемелердин максат-милдеттери, ишмердүүлүктөрү да бул главада анализденди.

*Ошентип, биздин аныктообуз боюнча чыгармачыл зээндүүлүктү өнүктүрүүнүн жана инсандык өнүгүүнүн шарттары төмөнкүлөр болуп саналат:* билим берүүнүн (темп, окуу материалын өздөштүрүү деңгээли) индивидуалдык траекториясын түзүү үчүн берилген мүмкүнчүлүктөрдү колдонуу; мектептик билим берүү мазмунун өздөштүрүү жана өздүк билим капиталына трансформация кылуу максатында берилген же колдогу бар маалыматтык чөйрөнү, окуу китептерин жана окуу-методикалык комплекстеринин мүмкүнчүлүктөрүн колдонуу; окуу жана социалдык компетенциялардын курамдык бөлүктөрү катары эсептелген көндүм, жөндөм жана иштөө ыкмаларын өздөштүрүү; окуу ситуацияларын жана өзүн-өзү окутууну чечүү үчүн билим, билгичтик, жөндөм жана иштөө ыкмаларын интеграциялоо.

Инновациялык мектептердин педагогикалык коллективдери билим берүүчү жана педагогикалык процесстерди долбоорлоодо зээндүү балдардын инсандык өнүгүүсүндөгү «каалайм-жасайм» диапозонундагы мотивациялык жана жүрүм-турумдук биримдигине көнүл бурары абзел экендигин көрүп турабыз.

Чыгармачыл мектептин шарттарында гана зээндүүлүктү өнүктүрүү аракети «зээндүү бала – педагог – психолог – билим берүү мекемесинин администрациясы» системасы аркылуу ишке ашат. Аны үчүн төмөнкүдөй *талаптар* аткарылууга тийиш: психологдук-педагогикалык биргелешкен диагностика, шыктарды, жөндөмдөрдү, кызыкчылыктарды аныктоочу, окуучунун таанып билүүчү-ой жүгүртүүчү, чыгармачыл, спорттук-кыймылдуу ишмердүүлүгүнүн деңгээлин текшерүү, б.а. маалымат базасын түзүү; зээндүү баланын окуп-үйрөнүүсүн жана нервдик-физикалык жүгүн коштоп жүрүүчү биргелешкен иш-аракеттер; ата-энелер, класс жетекчилер, педагогдор, администрация, окуучунун курбалдаштарынын арасындагы биргелешкен кеңеш берүүчү жана агартуучулук иши; зээндүү окуучуларды окутуу жана өнүктүрүү боюнча методикалык психологдук-педагогикалык сунуштамаларды жана индивидуалдык программаларды түзүү; зээндүү балдардын өз баасын билүү, өз талантын түшүнүү жана социалдык личносттук баалуулугун билүүсүн өнүктүрүү боюнча иштөө; окуучулардын жогорку таанып билүүчү керектөөлөрүн канааттандыруу боюнча окуу процессин жана иш-чараларды уюштуруу; маалыматтык талаа жана материалдык базаны түзүү.

«**Башталгыч класс окуучуларынын чыгармачылык зээндүүлүгүн өнүктүрүүнүн педагогикалык шарттары»** деп аталган 2-главада башталгыч класстарда бул же тигил предметтерди окутууда окуу китебинин авторлору жана методисттер (И.Арабаев, К.Тыныстанов, С.Наматов, Н.Макешов, С.Турусбеков, К.Сартбаева, А.Мураталиева, Б.Рысбаева, И.Бекбоев, Н.Ибраева, А.Токтомаметов, С.Рысбаев, С.Сакиева ж.б.) эмгектерин жалпы окуучуларга арноо менен алардын ичинде өзгөчө зээндүү балдар үчүн татаал суроо-тапшырмаларды да сунуштагандыгын атайын көрсөтүп өттүк. Мисалы, Н.И.Ибраеванын диссертациясында математиканы окутуу процессинде окуучулардын таанып-билүү ишмердүүлүгүн өнүктүрүү менен алардын чыгармачылыгын калыптандыруу маселелери изилденген. Кыргыз педагогикасы орус окумуштууларынын эмгектерин методологиялык негизи кылып алгандыгы, улуттук мектептин мугалимдери зээндүү балдар менен иштөөдө ошол илимпоздордун эмгектерине таянгандыгы ушул главада айтылат. Кыргызстанда бул багытта изилдөөлөрдүн жоктугуна карабай башталгыч класстардагы зээндүү балдар менен иштөөнүн жаңы этабы 1-класска жаңы келген зээндүү балдар үчүн адымдатылган ыкмада окутуучу «Алиппе интеллектуал» аттуу жаңы окуу китеп-комплекси чыккандыгы белгиленет.

«Башталгыч класс окуучуларынын чыгармачыл зээндүүлүгүнүн диагностикасы» аттуу 2-параграфта психологдор менен педагогдордун ишмердүүлүгүнүн маанилүү бөлүгү – инновациялык билим берүү мекемесине кирген ар бир баланын психодиагностикалык маалыматын уюштуруу жана ошол маалыматка ээ болуу экендиги айтылат. Психодиагностикадагы балдардын зээндүүлүгүн баалоочу ыкмаларга кыска анализ жасалып, баланын зээндүүлүгүнүн бир нече түрүн (техникалык, артистик, изилдөөчүлүк, спорттук, музыкалык, интеллектиси артыкчылыктуулук, адабий шыгы) аныктоонун диагностикасы конкреттүү мисалдар менен көрсөтүлөт. Эмгекте биз тараптан зээндүү балдарда адатта байкалуучу тогуз мүнөздөмөнүн деңгээлин баалоого мүмкүндүк берген жалпы зээндүүлүктү баалоо методикасы колдонулду. Алар: ынтызарлык; проблемаларды жакындан кабыл алуу; алдын ала айтуу жөндөмү; сөз байлыгы; баалоо жөндөмү; ойлоп табуучулугу; ойлоп иш жүргүзүү жана логикалык ой жүгүртүү жөндөмү; тырышчаактык (максаттуулук); өздүк ишмердүүлүгүнүн натыйжаларына жогору талапты коюу (перфекционизм). Мугалимдер менен ата-энелер зээндүүлүктү табуу жана мүнөздөө үчүн байкоо, аңгемелешүү, анкеталоо, сурамжылоо сыяктуу психологдук-педагогикалык изилдөөлөрдүн ыкмаларын колдонуу зарыл экендиги, зээндүү окуучуларды аныктоо үчүн «Интеллектуалдык портрет» жана «Окуучунун мүнөздөмөсү» сыяктуу методикалардын баяндамасы да ушул бөлүмдө сунушталды.

Ошентип биз диссертацияда башталгыч класстагы окуучулар педагогикалык процесстин учурунда диагностикадан өтүү керектигин жана ошого карата окутуу методикасын жекелештирүү керектигин тастыктадык жана аны өткөрүүнүн айрым бир технологияларын сунуштадык.

«Мектептердеги башталгыч класс окуучуларынын чыгармачыл зээндүүлүгүн өнүктүрүүнүн педагогикалык коштоосу» аттуу параграфта болсо зээндүү окуучу катары диагностикадан өткөн, андай сапаты бар экендиги аныкталган башталгыч класстагы окуучулардын чыгармачыл зээндүүлүгүн убагында аныктоо менен бирге, педагогикалык процессте анын деңгээлине туура келүүчү психологдук-педагогикалык коштоону камсыз кылуу да абдан маанилүү экендигин көрсөттүк. Мисалдарга кыргыз тили, сүрөт сабактары, дидактикалык оюндар тартылды. Биздин жыйынтык боюнча жогорку мүмкүнчүлүктөрүнө ээ зээндүү балдар, баарынан мурда бала болгондуктан, аларга түшүнүү, колдоо жана жардам керек, андыктан биз тараптан баланын умтулууларына, анын башынан өткөргөндөрүнө, кызыгууларына, суроолоруна, шектенүүлөрүнө гана кылдат көңүл буруу, чыгармачылыгы үчүн тиешелүү шарттарды түзүп берүү гана эмес, ошол баланын өзүн-өзү көрсөтүүсү, өзүн-өзү аныктоосу, өзүн-өзү өнүктүрүүсү үчүн да жардам керектиги тастыкталды.

**Үчүнчү глава** «**Башталгыч класстарда окуучулардын чыгармачылык зээндүүлүгүн өнүктүрүүнүн модели жана педагогикалык тажрыйбанын жыйынтыктары»** деп аталат. Башталгыч класста окуучунун чыгармачыл зээндүүлүгүн өнүктүрүү процессинде биз жаңы информациялык технологиялык каражаттарды: компьютерлерди, мультимедиалык проекторлорду, активдүү экрандарды, окуу программаларын колдондук. Окутууну уюштуруунун негизги формалары катары өз ара аракеттешүүнүн конкуренттик формалары (олимпиадалар, викториналар, интеллектуалдык оюндар, тест ж.б.), өнүктүрүүчү курс, сабак, топтук көнүгүүлөр, тренингдик көнүгүүлөр, өз алдынча изденүү ишмердүүлүгү колдонулду.

Башталгыч класстагы окуучунун чыгармачыл зээндүүлүгүн өнүктүрүү усулдары катары программалоочу, эвристикалык жана проблемалык окутуунун интерактивдүү усулдары, жарым-жартылай изденүүчү усулдар колдонулуп, ошондой эле модулдук, өнүктүрүүчү жана личносттук-багытталган окутуунун методдорунун интеграциясы жүргүзүлдү. Башталгыч класстагы окуучулардын чыгармачыл зээндүүлүгүнүн өнүгүү деңгээлдерин баалоо үчүн баалоо жүргүзүлүүчү ыкмаларды иштеп чыктык.

6-10 жаштагы окуучунун чыгармачыл зээндүүлүгүн өнүктүрүү модели үч деңгээлде ишке аша тургандыгы белгиленди, алар: жалпы базалык, перспективдүү жана прогрессивдүү деңгээлдер. Алар таянган нерселер чыгармачылык зээндүүлүктүн: максаты, дидактикалык шарттары, ишмердүүлүк мүнөзү, окуучулардын өз алдынчалуулук жана таанып билүүчү активдүүлүгүнүн деңгээли эмгекте талданып берилди.

Инсандык мотивация

**Операционалдык компонент (АО)**

**Методикалык интеграция**

Билимдин күч алуусу

**Прогрессивдүү деңгээл**

**Перспективдик деңгээл**

**Жалпы базалык деңгээл**

**Туюм**

**Максаттуу модель**

**Мазмундуу-технологиялык модель**

**Процесстеги модель**

Иш чаралардын актуалдашуусу

Структуралык компоненттерди өстүрүү элементтеринин жардамы менен дидактикалык шарттарды өздөштүрүүнүн натыйжасында башталгыч класстын окуучусунун чыгармачылык шыгынын өнүгүүсү

**Максат**

**Тапшырма**

Абстракттык ой жүгүртүүдө эрудициянын, билгичтик туюмдун, эске тутуунун, кабыл алуунун, көңүлбуруунун өнүгүүсү

Билгичтик активдүүлүктүн, түз мотивациянын, алдыга умтулуунун, кызыгуунун өнүгүүсү

Чыгармачылык билгичтиктин калыптануусу (башкаруу, маалыматтык, логикалык)

**Компоненттер**

**АО**

**Дидактикалык**

**условия**

**ия**

**Методдор**

**Форма-лар**

**Максат**

**ства**

Бөлүк-бөлүк издөө методу

Өнүктүрүү курстары

«Ийгиликбаскычтары»аталган өнүктүрүү кустарыүчүн дидактикалык материалдар

Программалык, эвристикалык жана проблемалуу жагдайда билим берүүдөгу интерактивдик методдор

Конкуренттүү формалардын системасы

«Ийгиликбаскычтары» аталган дидактикалык материалдар жыйнагы

Модулдук, проблемалык, өнүктүрүү, инсандык-ориентирдик билим берүүнүн интеграциялык методдору

Сабак, тайпалык көнүгүүлөр, тренинг түрүндөгү көнүгүүлөр, өз алдынча изденүү иш чаралары

Сабактар үчүн, электрондук дидактикалык материалдарга методикалык рекомендациялар

**Жыйынтыктоочу модель башталгыч класстын окуучусунун чыгармачылык шыгынын жогорку деңгээлде өнүгүүсү**

**Сүрөт 3.1.1. Башталгыч класста окуучулардын чыгармачыл зээндүүлүгүн өнүктүрүү модели**

Башталгыч класстагы окуучунун чыгармачыл зээндүүлүгүнүн өнүгүү процесси бирдиктүү динамикалуу система болуп саналат. Анын негизги белгилери: компоненттердин болушу; компоненттер бири-бири менен байланышкан жана өнүгүүнүн динамикасына таасир этүү менен бирге аракеттениши; бул процесс – динамикалуу система, процесстин булагы катары конкреттүү натыйжага аракеттенүүнү камсыз кылган системанын компоненттеринин өз ара аракеттенүүсү болуп саналат. Андагы түп нусканын касиеттеринин чагылышы салыштырмалуу жана толук болот.

Жогоруда айтылгандарды жалпылоо менен, биз башталгыч класста окуучунун чыгармачыл зээндүүлүгүнүн өнүгүү процессине бирдиктүү динамикалуу система катары аныктама бердик.

2-парагафта эксперименттин анализи берилип, анда башталгыч класстардагы окуучулардын чыгармачыл зээндүлүгүн өнүктүрүү боюнча инновациялык мектептин окутуу багытындагы мүмкүнчүлүктөрү изилдендиги көрсөтүлдү. Бул максатта экспериментте окуучулардын ыңгайлашуу мүмкүндүктөрүн, өзүн-өзү баалоо, интеллекттин өнүгүү деңгээлин, окуучулардын ишмердүүлүк жөндөмдөрүн (мугалим жана ата-энелер үчүн тест-сурамжылоолор) изилдөөчү ыкмалар, методдор колдонулду. Эксперименталдык жумуштарга кыргыз-түрк лицейлериндеги 106 окуучу катышты. Алардын ичинен 52 бала эксперименталдык топто, 54ү контролдук топто жыйынтыктарын берди.

Тажрыйба жүзүндө: зээндүүлүктүн комплекстүү диагностикасынын негизинде балдарды тандоо; креативдүү билим берүү чөйрөсүн түзүү; зээндүүлүктүн критериалдык-багытталган диагностикасы; психологдук-педагогикалык колдоо; личносттук өнүгүү мониторинги; портфолио түзүү проблемалары аныкталды.

Изилдөөнүн жыйынтыктоочу этабынын натыйжалары боюнча эксперименталдык класстардын мугалимдерине окуучулардын чыгармачыл зээндүүлүгүн өнүктүрүүнүн максатында ар бир окуучу боюнча сунуштар иштелип чыкты. Баалоо көрсөткүчтөр төмөнкүлөр болду:

* когнитивдик (эстутуму, ой жүгүртүү деңгээли, максатка умтулуучулугу, маалыматты кабылдоо жана иштеп чыгуу жөндөмү);
* аффективдик (башкалардын ойлоруна сезгичтиги, тамашалоо, азилдөө жөндөмү, эмоцияларынын тереңдиги жана күчү);
* физикалык (дене жана интеллектуалдык өнүгүүсүнүн төп келиши, спорт менен машыгуу);
* интуитивдик (метафизикалык идея жана кубулуштар менен алагды болуу, ишмердүүлүккө чыгармачылык мамиле);
* социалдык (өзүн-өзү ишке ашырууга жана лидерликке умтулуу, коомдун жана айлана-чөйрөнүн проблемаларын чечүү керектөөсү).

Кыргыз-түрк лицейлеринин башталгыч класстарында ар бир окуу жылынын аягында комплекстүү диагностикалык срездер өткөрүлдү. Биздин изилдөөнүн материалдары инновациялык типтеги мектептерге төмөнкү жагдайларда көмөк берерине ишендик: инновациялык мектептерде башталгыч класстагы окуучулардын чыгармачыл зээндүүлүгүнүн өнүгүүсүнүн натыйжалуу педагогикалык колдоосун ишке ашырууга; зээндүү балдарды эрте табууга жана аларды туура тандоого; зээндүү балдар менен иштөө үчүн мугалимдердин ылайыктуу контингентин түзүүгө илимий негизде жакындоого. Тажрыйбалык эксперименталдык иш эксперименталдык педагогикалык шарттардын инновациялык мектептердеги башталгыч класста окуучулардын чыгармачыл зээндүүлүгүн өнүктүрүүнүн ийгиликтүү болушуна олуттуу таасирин тийгизерин тастыктады. Анын эффективдүүлүгү тууралуу биз жетишкен жыйынтыктар:

**Таблица 3.2.1. – Башталгыч класста окуучулардын чыгармачыл зээндүүлүгүнүн өнүгүүсүнүн деңгээлдеринин динамикасы**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| № | Чыгармачыл зээндүүлүктүн өнүгүүсүнүн  деңгээли | Диагностикалык срездердин жыйынтыктары  (% жана абсолюттук маанилери) | | | | | | | |
|  |  | 1-срез | | 2-срез | | 3-срез | | 4-срез | |
| ЭТ | КТ | ЭТ | КТ | ЭТ | КТ | ЭТ | КТ |
| 1 | Жалпы  базалык |  |  | 5,6%  (4) |  | 16,7%  (12) | 5,4%  (4) | 38,9%  (28) | 2,1%  (6) |
| 2 | Перспективдик | 43%  (31) | 43,2%  (32) | 52,8%  (36) | 48,6%  (36) | 50%  (36) | 46%  (34) | 41,7%  (30) | 54,4%  (38) |
| 3 | Прогрессивдүү | 57%  (41) | 56,8%  (42) | 41,6%  (30) | 51,4%  (38) | 27,8%  (20) | 48,6%  (36) | 19,4%  (14) | 40,5%  (30) |

Эксперименталдык топтордо чыгармачыл зээндүүлүктүн креативдик деңгээли окутуунун экинчи жылынын аягына туура келет (2-диагностикалык срез) – 5,6% жана туруктуу өсүү тенденциясына: 16,7%га ээ. Өнүгүүнүн имплициттик деңгээли боюнча терс динамика: 57%дан (1-срез) 19,4%га чейин – башталгыч мектептин аягына чейин байкалат. Бирок, контролдук топто бул өзгөрүү анча билинбейт (56,8% дан 40,5%га чейин). Чыгармачыл зээндүүлүктүн өнүгүүсүнүн креативдик деңгээлине башталгыч мектепти аяктап жатканда контролдук топтун 8,1%ы жетишти (эксперименталдык топто бул көрсөткүч, мурун белгиленгендей 8,9%ды түзгөн).

Окуучулардын чыгармачыл зээндүүлүгүнүн интегративдүү өнүгүүсү тажрыйбалык эксперименталдык иштин (ТЭИ) бүтөр мезгилинде контролдук топто өтө байкалган (51,4% каршысында 41,7%). Эксперименталдык топтордун чыгармачыл зээндүүлүгүнүн интегративдүү өнүгүү деңгээлине ээ окуучуларынын мындан да жогорку креативдүү деңгээлге өткөнүн гана баяндайт.

**Сүрөт 3.2.1. Чыгармачыл зээндүүлүктүн өнүгүү деңгээлдери (1-срез)**

**Сүрөт 3.2.2. Чыгармачыл зээндүүлүктүн өнүгүү деңгээлдери (2-срез)**

**Сүрөт 3.2.3. Башталгыч класста окуучулардын чыгармачыл зээндүүлүгүнүн өнүгүү деңгээлдеринин динамикасы**

Эксперименттин түрдүү этаптарындагы эксперименталдык жана контролдук топтор боюнча алынган салыштыруулар биз негиздеген инновациялык мектептердин окуучуларынын чыгармачыл зээндүүлүгүнүн өнүктүрүү методикасынын пайдасына гана ишендирүү менен тастыктайт. Инновациялык мектептерде башталгыч мектептик курактагы балдардын чыгармачыл зээндүүлүгүнүн өнүгүүсү ал окуучулардын чыгармачыл зээндүүлүктү өнүктүрүү деңгээлине ылайык, личносттук багыттуу педагогикалык колдоонун жана чөйрөлүк баланс болгондо гана ийгиликке жетишүү мүмкүн экендигине ынандык.

Өлкөнүн инновациялык мектептеринде топтогон тажрыйбасын эске алуу менен башталгыч мектептик курактагы балдардын чыгармачыл зээндүүлүгүн өнүгүүсүн педагогикалык колдоосу боюнча иштин системасын илимий жагынан негиздедик. Анын өзөгүн окутуунун мазмунунун, түрүнүн жана усулдарынын варианттуулугун жана ийкемдүүлүгүн; балдардын чыгармачылыгынын уюштуруучу-методикалык камсыздоону; окуучулардын өзүн-өзү таануу, өзүн-өзү баалоо, сынчыл ойломунун өнүгүүсүн; ар бир окуучунун индивидуалдык психологиялык колдоосун мүнөздөгөн креативдүү билим берүү чөйрөсү түзөт. Башталгыч класста окуучулардын адекваттуу Мен-концепциясынын жана жогорку өзүн-өзү баалоосун калыптандырууга мүмкүндүк берген туура аныкталган педагогикалык шарттарга ылайык жогорку жетишкендиктер алардын өзүн-өзү өнүктүрүү максаттарына ийгиликтүү жылуусуна шарт түзөт.

Зээндүү окуучуларга педагогикалык колдоо төмөнкү учурларда ишке ашат: педагогдор менен балдардын сүйлөшүүсүндө психологиялык комфорттун түзүлүшү; метакогнитивдик көндүмдөрдү өнүктүрүү (окуу жөндөмү); окутуунун маалыматтык талаасын кеңейтүү; баланын зээндүүлүгүнүн деңгээлине адекваттуу тапшырмаларды коюу жана ишке ашыруу; окутуунун активдүү усулдарын колдонуу; балдардын чыгармачылыгын жана чыгармачылык жетишкендиктерин (портфолио) колдоо боюнча жана кызыгуулары боюнча чыгармачыл бирикмелерди уюштуруу.

Тажрыйбалык-эксперименталдык иш эксперименталдык педагогикалык шарттардын инновациялык типтеги мектептердеги чыгармачыл зээндүүлүктүн өнүгүүсүнүн ийгиликтүү болушуна олуттуу таасирин тийгизерин тастыктады. Биз инновациялык типтеги мектептерде башталгыч мектептик курактагы балдардын чыгармачыл зээндүүлүгү ал курактагы окуучулардын чыгармачыл зээндүүлүгүнүн өнүгүү деңгээлине туура келген инсан багыттуу педагогикалык колдоо жана чөйрөлүк баланс болмоюн ийгиликке жетпей тургандыгы далилденди.

Биздин изилдөөбүздүн материалдары *инновациялык мекемелерге төмөнкүлөрдү аткарууга*:

* жаңы типтеги мектептин башталгыч классындагы окуучулардын чыгармачыл зээндүүлүгүн өнүктүрүүгө эффективдүү педагогикалык колдоону ишке ашырууга;
* зээндүү балдарды эрте аныктоого жана майнаптуураак тандоо жүргүзүүгө;
* зээндүү балдар менен иштей турган мугалимдердин ылайыктуу контингентин илимий негиз аркылуу тандоого мүмкүндүк берет

Илимий адабияттардын жана тажрыйбалык-эксперименталдык иштин анализинин негизинде биз *төмөнкүдөй чечимдерге келдик*: балдардын чыгармачыл зээндүүлүгүн өнүктүрүү үчүн маанилүү учур дал ушул биз изилдөөгө алган башталгыч мектептик курак болуп саналат.

Инновациялык мектептерде балдардын зээндүүлүгүн диагностикалык изилдөөнү уюштуруунун *негизги принциптери* катары булар болушу зарыл: узак мөөнөттүүлүк; диагностиканын үйрөтүүчү мүнөзү (тренингдик усулдар жана тапшырмалар); комплекстүү баалоо, түрдүү профилдеги эксперттерди жана катышуучуларды чакыруу (психологдор, врачтар, социологдор, педагогдор, ата-энелер, балдар); зээндүү балдарды алдын ала издөө жана тандоо; окуучулардын өзүн-өзү баалоосун уюштуруу; баланын курактык жана индивидуалдык өзгөчөлүктөрүн эске алуу менен окутуунун оптималдуу программасын долбоорлоо.

Инновациялык мектептерде зээндүү балдарды *окутуунун негизги принциптери* төмөнкү багыт жана ориентирлер болуп саналат: белгилүүдөн – белгисизге, натыйжага тез жетүүгө эмес, процесстин кызыктуулугуна кубануу; жооптор же фактыларга эле эмес суроолорго да үйрөтүү; предметтер аралык мамиле; оюн аркылуу окутуу, келечекке багыт берүү; социалдык ой жүгүртүүсүн өнүктүрүү.

Зээндүү окуучуларды *педагогикалык колдоо* төмөнкү учурларда байкалат: педагогдор менен балдардын сүйлөшүүсү үчүн психологиялык жайлуу шарттарды уюштурууда; метакогнитивдик көндүмдөрун өнүктүрүүдө (үйрөнүү жөндөмү); окутуунун маалымат талаасынын кеңейтилишинде; баланын зээндүүлүк деңгээлине адекваттуу тапшырмалардын коюлушу жана чечилишинде; окутуунун активдүү усулдарынын колдонулушунда; кызыгуулар боюнча чыгармачыл бирикмелерди уюштурууда; балдардын чыгармачылыгын жана чыгармачыл жетишкендиктерин стимулдаштырууда (портфолио).

Башталгыч класста окуучулардын чыгармачыл зээндүүлүгүнүн өнүгүү процессинин *эффективдүүлүгү төмөнкүлөр*:

* чыгармачыл зээндүүлүктүн диагностикасынын комплекстүү критериалдык багытталган мүнөзү; анын жардамында ар бир зээндүү окуучунун индивидуалдуу өнүгүү программасын иштеп чыгуу;
* окуучулардын окуу жана өнүгүүсү үчүн комфортабелдүү психологиялык шарттарды түзүү; бул учурда окуучулардын чыгармачылык өзүнчөлүгүн ачуу жана субъектилик тажрыйбаны актуалдаштыруу, ошондой эле өз курбалдаштары жана улуу кишилер менен сүйлөшүү жана кызматташуу көндүмдөрүн калыптоо;
* зээндүү балдардын чыгармачыл жөндөмдөрүнүн өнүгүүсүн стимулдаштыруучу окутуунун жана баалоонун инновациялык түрү менен усулдарын активдүү колдонуу аркылуу аныкталат.

Диссертациянын максат-милдеттерине ылайык теориялык эмгектерди үйрөнүп, башталгыч класстарда зээндүү балдарды окутуунун өзгөчөлүктөрү боюнча өз сунуштарыбызды иштеп чыгып, Кыргызстандагы инновациялык мектептердин практикасында аларды тажрыйбадан өткөрүп, төмөндөгүдөй **жалпы жыйынтыктарга** келдик.

1. «Чыгармачылык зээндүүлүк», «Башталгыч класстардын окуучусунун чыгармачылык зээндүүлүгү» түшүнүктөрүнүн маани-маңызы дүйнөлүк илимде, анын ичинде психологияда, педагогикада узак жылдардан бери ар кандай талаш-тартыштын предметине айланып келген. Бул багытта алиге чейин бирдиктүү пикир түзүлбөгөн. Интеллектуалдык жактан зээндүү балдар акыл-эси, эске тутуусу, кабыл алуусу өзгөчө өнүккөн, чыгармачылык жөндөмдүүлүгү, окууга болгон кызыгуусу башкаларга караганда жогору турган категориядагы окуучулар болуп, алар улуттук жана мамлекеттик байлык катары каралат. Башталгыч класстарда окуучуларда окутуу процессинде зээндүү балдар менен иштөө алардын талантына, шыгына, кызыгууларына, жөндөмдүүлүгүнө, дараметине, психофизиологиялык бөтөнчөлүктөрүнө кам көрүү, аларды туура аңдоо жана андан ары өнүктүрүүгө жардам берүү максатын көздөйт. Биз эмгекте бул жагынан Кыргызстандагы проблемаларга токтолдук жана чет элдик тажрыйбаларды биздин өлкөгө алып келүүнүн зарылдыгын, мүмкүнчүлүктөрүн, аларды практикада колдонуунун технологияларын көрсөттүк. Изилдөөлөр биздин өлкөдө зээндүү балдарды издеп табуу, алардын мүмкүнчүлүктөрүн пайдалануу боюнча мамлекеттик программанын, өзүнчө мектептердин жана класстардын дээрлик жоктугун тастыктады, бул багыттагы айрым бир аракеттер ыраатсыз жана эпизоддук мүнөздө гана жүргүзүлөрү байкалды.
2. Башталгыч класс окуучусунун чыгармачылык зээндүүлүгүнүн өнүгүүсүнө мүмкүндүк түзгөн педагогикалык шарттарды белгилөө максатында биздин изилдөөдө ал багыттагы билим берүү программаларында жана окутуу технологияларында зээндүү балдар өз мүмкүнчүлүктөрүн ача билүүгө, инсан катары өзүн-өзү көрсөтүүгө шарт түзүү керектиги, аны үчүн предметтерди интеграциялоо (тил – адабий окуу – мекен таануу), окуучунун акыл-оюн, эске тутуусун өнүктүрүүчү, турмуш менен байланыштыруучу проблемалуу суроо жана тапшырмаларды сунуштоо, баланын пикирин айтууга эркиндик берүү, окуучуну изденүүгө, билбегенден билүүгө умтулууга түртүү, предметтердин мазмунун окуучуларга индивидуалдаштырып жана дифференцирлеп жеткирүүгө аракеттенүү зарыл деп эсептедик. Башталгыч мектепте зээндүү окуучулар менен иштөөнүн майнаптуу жолдорунун бири долбоорлоо (проектирлөө), ал болсо баланы окуу процессинде инсандык сапаттарын жана чыгармачылык ишмердүүлүгүн калыптандырууга чоң салым кошот. Зээндүү балдар менен иштөөдөгү башталгыч класс мугалиминин педагог жана атуул катары биринчи милдети – баладагы зээндүүлүктү жоготпой сактап калуу, андан ары өнүктүрүү.

Башталгыч класстарда зээндүү балдар менен иш алып баруунун маанилүү шарты ал балдардын ошондой сапатка ээ экендигин аныктоо, ал медициналык, социалдык, психологиялык, дене түзүлүштүк сыяктуу өнүгүүлөрүн камтыган көп жактуу ырааттуулукту талап кылган татаал көрүнүш. Ошол аныктоо туура жана өз учурунда жүргүзүлгөндө гана андай балдарга кошумча билим берип, психологиялык-педагогикалык колдоо көрсөтүүгө мүмкүн.

1. Окуучулардын башталгыч класстарда чыгармачылык зээндүүлүгүнүн өнүгүүсү үчүн зарыл болгон педагогикалык шарттар камтылган моделин негиздөөдө биз изилдөөбүздө чыгармачылык зээндүүлүктүн деңгээлдик өнүгүү модели педагогдун, психологдун, ата-энелердин жана баланын коюлган максаттарынан баштап конкреттүү натыйжаларына жана алардын ишке ашуусуна чейинки өз ара аракеттешүүсүн чагылдырарын, окуучулардын чыгармачыл зээндүүлүгү ийгиликтүү өнүгүп жаткан дидактикалык шарттардын өнүгүүсү аркылуу ишке ашырыларын көрсөттүк.
2. Башталгыч класстардагы зээндүү окуучулар менен иш алып баруунун биз иштеп чыккан методикасы жана модели тажрыйбада текшерилип, эксперименттик топтордун окуучулары интеллектуалдык жана чыгармачылык жөндөмдүүлүгү жагынан, сабактарга кызыгууларынын мотиви боюнча контролдук класстарга караганда бир топ жогорку деңгээлин көрсөттү, бул болсо илимий иште биз койгон божомолдун ырастыгын тастыктады.

Диссертациянын жыйынтыктарынан улам төмөнкүдөй **сунуштарды** айтууну ылайык таптык: а) инновациялык мектептердин башталгыч класстарында окуучулардын чыгармачыл зээндүүлүгү проблемасы боюнча педагогдор үчүн окутуучу тренингдерди жана методикалык кеңеш берүүнү ар дайым өткөрүп туруу зарыл; б) бардык мектептер зээндүү балдарды табуунун жана аларды тандап алуунун натыйжалуулугун жогорулатуу максатында башталгыч класстарда окуучулардын чыгармачыл зээндүүлүгүн аныктоонун комплекстүү методикалык диагностикасын жетектөөгө алуу керек; в) башталгыч класстарды окуучулардын чыгармачыл зээндүүлүгүн өнүктүрүү үчүн өзүн-өзү таануу, өзүн-өзү өнүктүрүү жана баарлашуу боюнча оюндарды жана психологиялык тренингдерди өткөрүп туруу зарыл; г) зээндүү балдарды окутуу жана өнүктүрүү процессинин натыйжалуулугун системалуу текшерүүсүн камсыз кылуу үчүн инсандык өнүгүү мониторинги жүргүзүлүшү керек жана ошол мониторингдин натыйжасында бул курактагы окуучулардын чыгармачыл зээндүүлүгүнүн кийинки өнүгүүсүн мезгил-мезгили менен түзөтүп, толуктап туруу зарыл; Кыргызстанда зээндүү окуучулар үчүн атайын мектептерди (класстарды) ачуу жана аларды тиешелүү адистер, окуу-методикалык комплекси менен жабдуу керек.

Аткарылган изилдөө иши башталгыч класстарда окуучулардын чыгармачылык зээндүүлүгүнүн өнүгүү проблемасын толук чече албаса да иштин алга жылышына өбөлгө болот деген ойдобуз.

Диссертациянын негизги мазмуну, жоболору буга чейин төмөнкү **эмгектерде чагылдырылган:**

1. Сөзжү З. Диагностирование лексических навыков с использованием игровых премов [Текст] / З.Сөзжү, М.К. Асаналиев. // Вестник Алматинского гуманитарно-технического университета. – Алматы, 2011. - №1 (8). – С. 53-60.
2. Сөзжү З. Единство образования, духовности диалога в школах любви [Текст] / О.Ф.Сөзжү, З.Сөзжү // Материалы 5 научно-пракической конференции «Педагогические образование в условиях трансформационных процессов: методология, теория, практика». Минск. 20 октября 2011 г. – Минск: Асар, 2012. – С. 106-109 .
3. Cөзжү З. Технология организации и управления самостоятельной работой студентов [Текст] / Melis K. Asanaliev, Zeynep Sozcu, Omer Faruk Sozcu// European Researcher. – Сочи, 2012, Vol (29), №9-2. – 1436-1442 сс.
4. Сөзжү З. Изучение кыргызского языка на начальном этапе и методика использования игровых приемов при обучении младших школьников [Текст] / М.К. Асаналиев, З. Сөзжү // Вестник Семипалатинского государственного университета. – Семей, 2012. − №2 (26). – С. 77-81.
5. Сөзжү З. Диагностика творческой одаренности младших школьников З.Сөзжү, О.Ф.Сөзжү // Кыргыз агрардык университетинин жарчысы. – Бишкек, 2012, №2(24). – С. 85-88.
6. Сөзжү З., Инновациялык мектептердин башталгыч класстарында зээндүү балдар менен иштөө тажрыйбалары // И. Арабаев атындагы КМУнун жарчысы. – Б.: 2013. №1. – 63-67-бб.
7. Сөзжү З., Зээндүү балдар жана алардын өзгөчөлүктөрү // Вестник БГУ. – Б., 2013. − №1(24). – 247-250-бб.
8. Сөзжү З., Башталгыч класс окуучуларынын чыгармачылык зээндүүлүгүн өнүктүрүү проблемалары // ОшМУнун жарчысы. Серия: Гуманитардык илимдер. Чыг. 1. – Ош, 2012. – 194-196-бб.
9. Созжу З.И. Педагогические условия в развитии творческих способностей учеников начальных классов [Текст] / З.И.Созжу // Научные исследования: от теории к практике: материалы VI Междунар. науч.-практ. конф. (Чебоксары, 31 дек. 2015 г.) / редкол.: О.Н. Широков [и др.]. – Чебоксары: ЦНС «Интерактив плюс», 2015. – № 5 (6). – С. 128–133. – ISSN 2413-3957

Зейнеп Сөзжүнүн «**Башталгыч класстын окуучуларынын чыгармачылык зээндүүлүгүн өнүктүрүүнүн педагогикалык шарттары**» аттуу темадагы 13.00.01 – жалпы педагогика, педагогиканын жана билим берүүнүн тарыхы адистиги боюнча педагогика илимдеринин кандидаты окумуштуулук даражасын изденип алуу үчүн жазылган диссертациясынын

**РЕЗЮМЕСИ**

**Түйүндүү сөздөр:** зээндүүлүк,чыгармачыл зээндүүлүк, мотивация, аракет, таанып билүү активдүүлүгү, баланын кызыкчылыктары, ишмердүүлүк темпи, аң-сезим ишинин интенсивдүүлүгү, таанып билүү интуициясы, мажбурланган эс-тутумдун продуктивдүүлүгү, кабыл алуунун аңдалышы жана бүтүндүгү, көңүл буруунун туруктуулугу, абстракттуу ойлонуу.

**Изилдөөнүн максаты:** башталгыч класс окуучуларынын чыгармачыл зээндүүлүгүнүн педагогикалык шарттарын аныктоо жана аны теориялык жактан негиздөө.

**Изилдөөнүн объектиси:** башталгыч мектептеги окутуу процесси.

**Изилдөөнүн предмети:** башталгыч класстардагы окуучунун чыгармачыл зээндүүлүгүн өнүктүрүү процесси.

**Изилдөөнүн методдору:** илимий изилдөөлөрдү теориялык-методологиялык талдоо; нормативдик документтерди окуп үйрөнүү; педагогикалык байкоо, анкета, тестирлөө, аңгемелешүү, мугалимдердин тажрыйбасын үйрөнүү, анализ, синтез, моделдөө, педагогикалык эксперимент.

**Изилдөөнүн илимий жаңылыгы:** «Чыгармачылык зээндүүлүк»түшүнүгүнүн маани-маңызы такталды, анын балалык зээндүүлүк жана алардын карым-катнаштарынын түрлөрүнүн көптүгүнө негизделген муктаждык катары структуралык компоненттери жана көрсөткүчтөрү белгиленди. Башталгыч класс окуучусунун чыгармачылык зээндүүлүгүн өнүктүрүүнү камсыздаган дидактикалык шарттар белгиленди, окуучулардын чыгармачыл зээндүүлүгүн өнүктүрүүнүн деңгээлдик модели негизделди. Башталгыч класстарда тиешелүү шарттарды камтыган окуучулардын чыгармачылык зээндүүлүгүн өнүктүрүүнүн деңгээлдик моделин ишке ашыруу методикасынын натыйжалуулугу иштелип чыкты жана эксперименталдык түрдө текшерилди.

**Изилдөөнүн практикалык мааниси:** изилдөөбүздөн келип чыккан ойлор, тыянактар, сунуштарбашталгыч класстарда зээндүү балдарды табуу, аларды окутуу методикасын жаңылоо багытында көмөк көрсөтөт. Биздин идеяларды окуу программаларын, окуу китептерин, окуу колдонмолорун түзүүчүлөр,мугалимдер пайдаланат.

**РЕЗЮМЕ**

Диссертации Зейнеп Созжу на тему: **«Педагогические условия развития творческих способностей учащихся начальных классов»** на соискание ученой степени кандидата педагогических наук по специальности – 13.00.01. – общая педагогика, история педагогики и образования.

**Ключевые слова:** способность, творческая способность, мотивация, старание, познавательная деятельность, интересы ребенка, темп активности, интенсивность подсознательной работы, познавательная интуиция, продуктивность вынужденной памяти, вникание и целостность восприятия; постоянство внимания, абстрактное мышление.

**Цель исследования:** определить педагогические уловия творческих способностей учащихся начальных классов и их теоритическое обоснование.

**Объект исследования:** процесс обучения в начальной школе.

**Предмет исследования:** процесс развития творческих способностей ученика начальных классов.

**Методы исследования:** теоретически-методологический анализ научных исследований; изучение нормативных документов; педагогическое наблюдение, анкета, тестирование, беседа, изучение опыта учителей, анализ, синтез, моделирование, педагогический эксперимент.

**Научная новизна исследования:** был уточнен смысл понятия «творческая способность», были определены его структурные компоненты и показатели в качестве необходимости, основанной на понятии детская способность и их взаимосвязях. Были определены дидактические условия, обеспечивающие развитие творческих способностей ученика начальных классов, была обоснована уровневая модель развития творческих способностей учащихся. Была разработана и экспериментально проверена эффективность методики осуществления уровневой модели развития творческих способностей учащихся, содержащая соответствующие условия в начальных классах.

**Практичекая значимость исследования**: мнения, выводы, предложения нашего исследования помогут в выявлении способных детей в начальных классах, обновлении методик обучения. Наши идеи, учебные программы, учебники, учебные пособия будут использоваться составителями, учителями.

**SUMMARY**

**Theses Zeynep Sozzhu on «Pedagogical conditions of development of primary school pupils’ creative abilities» for the degree of candidate of pedagogical sciences in the field of general pedagogy, history of pedagogy and education - 13.00.01.**

**Keywords:** ability, creativity, motivation, effort, cognitive activity, the child's interests, the pace of activity, the intensity of the subconscious work, cognitive intuition, productivity involuntary memory, understanding and perception of integrity; constancy of attention, abstract thinking.

**Objective:** To determine the pedagogical conditions of creative abilities of primary school pupils and their theoretical justification.

**The object of study:** the process of learning in primary school.

**Subject of research:** the development of creative abilities of primary school pupils.

**Methods:** theoretical and methodological analysis of scientific research; study of regulatory documents; pedagogical supervision, profile, test, interview, study the experience of teachers, analysis, synthesis, simulation, pedagogical experiment.

**The scientific novelty of the study:** the meaning of «creative ability» was clarified; its structural components and indicators were determined, based on the concept of children's ability and their relationships. Didactic conditions were determined to ensure the development of creative abilities of primary school pupils, a level model of development of creative abilities of students was justified. A method of application of the level/ hierarchic model of development of creative abilities of students, containing the appropriate conditions in the primary grades was developed and its effectiveness was experimentally tested.

**The practical significance of the research:** opinions, conclusions, suggestions of the study will help to identify gifted children in the primary grades, and to upgrade teaching methods. Our ideas, curricula, textbooks, teaching aids will be used by the compilers and teachers.